Ehk ongi Tendzin Gjatso suurimaks teeneks dalai-laamana otsustavad sammud moderniseerimise suunas. Praegune dalai-laama on igati kaasaegne inimene, tahaks koguni öelda ­ XXI sajandi inimene. Kuid tema kaasaegsusel on aukartustäratav kultuuripõhi. Kahtlemata on ta tänulik traditsioonilise kasvatuse eest, mis talle nooruses osaks sai, kuid märgib samas, et ettevalmistamatus rahvusvahelise olukorra ja poliitika alal  andis end tunda, kui tal ühelt poolt väga noorena ning teiselt poolt tiibeti rahvale ülimalt kriitilisel ajal tuli hakata otsuseid tegema. Ses suhtes on võluv, et olnule tagasi vaadates ei häbene dalai-laama omaks võtta naiivsust ning valearvestusi, sealhulgas isegi teatavat usku hiina kommunistide ideaalidesse, mis kummatigi kiiresti kokku varises.